Ühine Seisukoht,

2. juuni 1997,

mille nõukogu on Euroopa Liidu lepingu artikli J.2 alusel määratlenud Albaania kohta

(97/357/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit J.2,

arvestades, et Albaania on hõlmatud nõukogu 26. veebruari 1996. aasta otsustes määratletud piirkondliku lähenemisega,

meenutades Euroopa Majandusühenduse ja Albaania Vabariigi vahelist kaubandust ning kaubandus- ja majanduskoostööd käsitlevat lepingut, [1]

ning arvestades, et:

nõukogu kinnitas 24. märtsil 1997 veel kord Euroopa Liidu otsust aidata olulisel määral kaasa Albaania püüdlustele taastada poliitiline ja majanduslik stabiilsus;

nõukogu otsustas, et Euroopa Liit teeb koostööd Euroopa Julgeoleku- ja Koostööorganisatsiooni (OSCE) kooskõlastusraamistikus; OSCE alaline nõukogu Euroopas otsustas 27. märtsil 1997 kehtestada OSCE missiooni kohaloleku Albaanias;

ÜRO Julgeolekunõukogu tervitas oma 28. märtsi 1997. aasta resolutsioonis 1101 teatavate ÜRO liikmesriikide pakkumist luua Albaanias ajutine ja piiratud suurusega rahvusvaheline kaitseüksus; rahvusvaheline kaitseüksus on valmis tööd alustama;

29. aprillil 1997 väljendas nõukogu oma toetust Lääne-Euroopa Liidu ja Euroopa Nõukogu püüdlustele aidata kaasa elujõulise politseiteenistuse loomisele Albaanias,

ON MÄÄRATLENUD KÄESOLEVA ÜHISE SEISUKOHA:

Artikkel 1

Euroopa Liit aitab OSCE kooskõlastusraamistikus ning oma tegevuse ja kohaloleku kaudu Albaaniat demokratiseerumisprotsessi edendamisel, poliitilise stabiilsuse ja sisejulgeoleku taastamisel, samuti vabade ja õiglaste valimiste korraldamisel. Euroopa Liit jätkab humanitaarabi andmist ja majandusreformide toetamist.

Sellega seoses kooskõlastab Euroopa Liit oma tegevuse teiste rahvusvaheliste organisatsioonidega, sealhulgas Lääne-Euroopa Liidu ja Euroopa Nõukoguga.

Euroopa Liit kooskõlastab oma tegevuse rahvusvahelise kaitseüksusega, et hõlbustada humanitaarabi kiiret ja ohutut kohaletoimetamist ja aidata luua turvalist keskkonda rahvusvaheliste organisatsioonide missioonidele Albaanias.

Artikkel 2

Nõukogu võtab arvesse, et Euroopa Liidu nimel komisjon:

- reageerib Albaania rahva esmavajadustele, tarnides toiduaineid ja ravimeid Euroopa Ühenduse Humanitaarameti kaudu,

- kaalub Phare abi koondamist valdkondadesse, mis on otseselt seotud demokraatia tugevdamise, majandustegevuse uuendamise ja riigihalduse tõhustamisega Albaanias,

- kooskõlastab finantsabi andmise rahvusvaheliste finantseerimisasutustega,

- on valmis rahvusvahelise nõuandva politseiüksuse mandaadi raames kaasa aitama Lääne-Euroopa Liidu ja Euroopa Nõukogu algatusele, mille eesmärk on luua Albaanias elujõuline politseiteenistus,

- on valmis toetama OSCEd valimiste ettevalmistamisel ja järelevalve teostamisel.

Artikkel 3

Euroopa Liit on valmis abistama peatsete vabade ja õiglaste valimiste korraldamisel, eelkõige järelevalve osas.

Euroopa Liit peab eriti tähtsaks Albaania vaba meedia rolli valimiseelses teavitamistöös.

Sellega seoses otsustab Euroopa Liit võimalikult peatselt oma osalemise üksikasjad.

Artikkel 4

Euroopa Liit on valmis kaaluma sobival ajal ja asjakohastel tingimustel Albaaniat käsitleva rahvusvahelise konverentsi kokkukutsumist, kuhu kutsutakse osalema rahvusvahelisi finantseerimisasutusi, OSCEd, ÜROd ning kolmandaid riike.

Artikkel 5

Käesolev ühine seisukoht jõustub selle vastuvõtmise päeval.

Artikkel 6

Käesolev ühine seisukoht avaldatakse Euroopa Ühenduste Teatajas.

Luxembourg, 2. juuni 1997

Nõukogu nimel

eesistuja

H. Van Mierlo

[1] EÜT L 343, 25.11.1992, lk 2.

--------------------------------------------------